William Ruto owa UDA alangiriddwa nga president wa Kenya owokutaano, awangudde akaluku n’ebitundu 50.49%.
Ruto ow’omukago gwa United Democratic Alliance (UDA) awangudde n’obululu 7,176,141.
Ruto afunye Amasaza 39, ku masaza 25 agesalira geyalina okufuna okufuuka president wa Kenya owookutaano.
Ssentebe w’akakiiko ka Kenya ak’eby’okulonda aka Independent Electoral and Boundaries Commission Wafula Chebukati bw’abadde alangirira Ruto, agambye nti wadde nga afunye okutiisibwatiisibwa okwenjawulo nti naye abadde alina okukola omulimu bannakenya gwebaamutuma.
“In accordance with the constitution and law, I Wafula Chebukati Chairperson of the IEBC, hereby declare that William Ruto Samoei has been duly elected as the president of the republic of Kenya”
Raila Odinga owa Uzimio la Umoja akutte kyakubiri n’ebitundu 48.85%.
Raila afunye obululu 6,942,930.
Professor George Wajackoya owa Roots Party afunye obulula 61,959 bwebutundutundu 0.44% so nga ye Reverand David Waihiga owa Agona party afunye obululu 31,927 bwebutundutundu 0. 23%.
Wafula Chebukati agambye nti okulonda kuno kutambudde bulungi mu bwerufu obwekika ekya waggulu, yadde mubaddemu ebirumira ebitonotono omuli okuwambibwa kw’abakozi bakakiiko k’ebyokulonda abatamanyiddwako negyebali nookutuusa kati, abalala abakozi bakubiddwa ab’amaggye ku nsonga ezitamanyiddwa.
Ba commissioner ba IEBC betemyemu
Ngókulangirira kw’omuwanguzi tekunabaawo ba commissioner b’akakiiko k’ebyokulonda mu Kenya ka Independent Electoral and Boundaries Commission betemyemu, bwebalemeddwa okukaanya ku ngeri okugatta obululu gyekubadde kutambulamu neebyo ebibadde bigenda okulangirirwa.
Ba commissioner 4 kwabo 7, bebagaanye okukaanya n’ebibadde bigenda okulangirirwa ssentebe Wafula Chebukat
Ba commissioner bano nga bakulembeddwamu commissioner Juliana Cherera basinzidde mu Serena hotel mu kibuga Nairobi,nebalangirira nti babadde tebakaanya nebyo ebibadde bigenda okulangirirwa.
Bagambye nti mu kiseera ekituufu bakufulumya alipoota kwebyo byebatakaanyizaako.
Ba commissioner abalala kubaddeko Francis Wanderi, Irene Masit ne Justus Nyangáya.
Okwogera kwa Ruto
William Ruto bwabadde ayogera nga yakalangirwa ku bwa president asuubizza bannakenya nti mwetegefu okukola kyonna ekisoboka okutwala Kenya mu maaso awatali kubatiiririra.
Agambye nti akalulu kano kabadde kabyafaayo, era nga kabadde katambulira ku nsonga, neyebaza bannakenya ku mulundi guno obutesigama kunjawukana mu mawanga.
William Ruto Samoei agambye nti ssentebe w’akakiiko k’ebyokulonda Wafula Chebukati muzira yennyini, olwekyafaayo kyakoledde Kenya okuteekawo obwerufu obwekika bwekityo.
William Ruto yebaziza gw’abadde abbiisana naye Raila Omoro Odinga, olwokuteekawo okuvuganya okw’amaanyi.
Ruto enkya ya leero awayizaamu ne Odinga nebakaanya nti byonna ebiva mi kalulu basigale nga bogeraganya ku lw’obulungi bwa Kenya.
Asuubizza nti wakukolagana nabakulembeze bonna abalonde okutuusa obuweereza eri bannaKenya ku mitendera gy’obukulembeze obwenjawulo, era asuubiza nti wakukolera wamu nabooludda oluvuganya okutambuza government.
Ebimu ku byafaayo by’obufuzi bwa Ruto
William Ruto Samoei aweza egy’obukulu 55 nga yazaalibwa mu December wa 1966 e Uasin mu Gishu county.
Yatandika eby’obufuzi ebyomuggundu mu 1992, era yeyali akulira ekisinde ky’abavubuka ekya YK’92 abaali batembeeta Daniel Arap Moi.
Mu 1998 yalondebwa ng’omubaka wa parliament akiikirira Eldoret North okutuuka mu 2013.
Ruto yasalawo okuwagira Uhuru Kenyatta mu kalulu ka Kenya aka 2013 ne 2017, ng’asuubira nti naye yalina okukola ekintu kye kimu okumuwagira ku bwa president mu 2022.
Ruto y’abadde omumyuka wa Uhuru Kenyatta okumala ebbanga lya myaka 9.
Yavunaanibwa ne Uhuru mu kooti y’ensi yonna eya International Criminal Court olw’okwenyigira mu kusiga obukyayi obwesigama ku njawukana mu mawanga, obwaviirako ekitta bantu ng’akalulu ka 2007 kakaggwa.
Mu 2018 Uhuru Kenyatta yalangirira nti wakuwagira Raila Odinga mu kalulu ka 2022.
Nga 9 August 2022 bannakenya baasuula akalulu k’okulonda presisent wa Kenya owokutaano.
15 August 2022, William Ruto Samoei alangiriddwa nga president wa Kenya owokutaano.
lug_Latn swh_Latn lug_Latn lug_Latn eng_Latn swh_Latn lug_Latn lug_Latn lug_Latn sot_Latn lug_Latn lug_Latn lug_Latn lug_Latn sot_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn bem_Latn